# N 13, 5 Gjør døren høy, gjør porten vid

**Tekst:** Georg Weissel 1623

**Oversettelse:** N.J. Holm 1829/M.B. Landstad 1861 (B) • Elias Blix 1875 (N)

**Melodi:** (usikkert) Louis Bourgeois, Genève 1551

### Stikkord: Advent, forventning, Gudsbilde

## Bakgrunn

Teksten har utgangspunkt i salme 24 i Salmenes bok. Nils Johannes Holm, grunnlegger av «brødremenigheten» i Christiania, oversatte salmen fra tysk til dansk. Den er bearbeidet av Landstad, og oversatt til nynorsk av Elias Blix. Melodien er Den mest kjente i «Genève-psalteret» (reformert salmesamling fra 1560-årene). Synges sannsynligvis i de fleste kirker første søndag i advent.

## Tilnærminger

* **Døren – porten: Refleksjoner om symbolet «dør»**

Før man begynner å synge salmen kan man reflektere over hva barna forbinder med dører og porter: forventninger, erfaringer, forestillinger.

Metodiske elementer:

1. Samle bilder av dører og porter. Sammenlign. Hvem bor bak døren? Hvem kan gå gjennom? Hvem tror du går gjennom døra? Hva gjør man bak døra?
2. En hjertedør – hva er det? Hvem kan åpne den? Hva trenger man for å åpne den?
3. Min hjertedør – når åpner jeg den? Hvem får lov til å komme inn? Hvem får ikke komme inn? Hvorfor er det slik? Kan bare jeg åpne den?
4. Sal 24, 7-9 kan leses. Hvordan ser disse dørene ut? Samtale eller prøv å male de.
* **Vente på kongen**

Salmen inneholder mange bilder om kongen som skal komme. Hva er en æres konge? Det kan være en interessant utfordring å male denne kongen. Hvordan maler man en «ærens konge» som er som «den rette gledesol»? Gjennom samtalen om bildene kan man utveksle tanker om noen sentrale ord i salmen, f.eks. ære, hersker, salighet, nåde.

* **Snakke teksten mens man går**

Barna kan snakke/lese teksten mens de går langsomt (!) gjennom kirkerommet. Hvordan føles det?

* **Brev til kongen**

Barna kan skrive brev til den forventede kongen: hva er barna opptatt av akkurat nå, hva har de på hjertet? Lag gjerne noen intime skrivehjørner i kirken til det. Avklar i forkant for deg selv og med barna om brevene skal deles eller ikke og hva dere gjør med de som ikke skal deles, f.eks. at de skal bes for.

* **Salighet, fred, miskunn: samtale om teologiske begrep**

Salmen inneholder mange teologiske uttrykk, noen er kjente, noen er ukjente. I en samtale kan man i felleskap nærme seg uttrykkene. Noen uttrykk kan man prøve å forestille seg som en person. Samle tanker om hva f.eks. «salighet» er. Hvordan ser Fru Salighet ut? Hvem er vennene hennes? Hvem er ikke venn med henne? Hvor liker hun å være? Hvor liker hun seg ikke? Hva liker hun å gjøre?